Andeline vat ‘n kans op liefde - Kuns En Vermaak - Republikein
Tuesday, February 25th, 07:05:14
Die skoonheidskoningin Andeline Wieland waag ‘n kans om haar mnr. Reg te vind. Sy gaan vir sy liefde meeding op die nuutste seisoen van The Bachelor South Africa.
Die wenner van Miss Continents 2017 het aan Windhoek Express vertel dat sy tussen haar studies en modelloopbaan min tyd vir liefde het.
“Die ouens wat ek ontmoet is nie reg vir ernstige verhoudings nie. Ek wil weet hoe dit voel om met iemand uit te gaan wat die verhouding ernstig opneem en eendag wil trou,” het sy gesê.
Sy sien veral uit na die lawwe, romantiese afsprake op die program, en natuurlik ook na die cocktail partytjies, want ek is mal daaroor om op te dress, vertel sy laggend.
Sy beskryf haarself as ‘n regte “poppie”, maar sê ook dit kan in haar guns tel dat sy op ‘n plaas in Namibië grootgeword het, aangesien die vrygesel Marc Buckner lief vir die buitelewe is.
“Namibiërs is eerlik en gaaf en ek hoop ek kan almal meer inlig oor dinge na aan my hart. Ek is ook welbelese, so hopelik kan ek my algemene kennis gebruik om by die dames in te skakel en vir Marc te beïndruk,” sê sy.
Sy erken sy is effens senuweeagtig om hom te ontmoet, aangesien hy baie ouer as sy is.
“In terme van ouderdom is hy presies tussen my en my ma. Ek is bekommerd daar is dalk ‘n generasiegaping .”
Sy sê egter sy hoop haar positiewe uitkyk op die lewe en haar gewilligheid om ware liefde te vind kan haar help om sy hart te wen.
Volgens haar is hy braaf om op só ‘n publieke platform te probeer liefde vind. “En hy is aantreklik! Ons werk in dieselfde bedryf, so ons kan baie in gemeen hê. Hy is lief vir honde, en ek is ‘n pleegouer vir hondjies wat mishandel is.”
Wanneer sy gevra word of sy dink sy gaan liefde vind, antwoord sy dat God op geheimsinnige maniere werk.
“Ek gaan die program met ‘n oop kop in, en ek hoop ek kry ‘n regte kans om te wys hoe veelsydig ek kan wees. As hy nie die een is nie, sal ek aanhou soek.”
The Bachelor South Africa word Donderdae om 19:00 op M-Net uitgesaai.